Author: MZV
Company: MZV SR

Predkladacia správa

MZV SR prostredníctvom predkladaného materiálu, vypracovaného v spolupráci s MH SR, MO SR a MV SR, komplexne informuje vládu SR o vývoji siete ZÚ SR v zahraničí v minulom roku, jej súčasnom stave a predpokladanom rozvoji v nasledujúcom období. 

	Pre zahraničnú službu z pohľadu vývoja v SR a jej pôsobenia na medzinárodnej aréne sú pre nasledujúce obdobie určujúce:
•	integrácia SR do EÚ a NATO ako nemenná priorita, ktorej sa prispôsobujú ostatné politiky štátu;
•	hospodársky vývoj v SR, ktorý bude naďalej vyvíjať veľký tlak na úsporu finančných prostriedkov v štátnej správe;
•	nevyhnutnosť prehlbovania a rozširovania efektívnej spolupráce SR ako malého integrujúceho sa štátu s proexportne orientovanou ekonomikou so zahraničím;
•	reforma štátnej správy.

           V procese integrácie do EÚ a NATO SR dosiahla významné úspechy. SR je dnes nespochybniteľným lídrom medzi kandidátmi na členstvo v NATO s hmatateľnou perspektívou získania pozvania na jesennom samite NATO, ktorý sa bude konať v Prahe. Dosiahnutým pokrokom v procese integrácie do EÚ sa SR  stala v praxi vzorom realizácie možnosti dobehnúť vedúcu skupinu kandidátskych krajín, ukončiť rokovania o vstupe do konca tohto roku a stať sa členom EÚ k 1. januáru 2004.

	V prípade obidvoch organizácií stojí SR pred ich prahom a musí sa adekvátne pripraviť na finálnu fázu začleňovania sa do nich a na svoje postavenie v nich ako plnohodnotného člena. Zvládnutie uvedených úloh bude vyžadovať zachovanie tendencie posilňovania misií SR pri ES a NATO a veľvyslanectiev SR v členských krajinách  týchto organizácií. 

	Pôsobenie zahraničnej služby SR sa však neobmedzuje iba na uvedené priority, ale je komplexom celého radu aktivít zameraných na posilnenie postavenia SR vo svete a využitia medzinárodnej spolupráce s cieľom prispieť k zabezpečeniu prosperity a bezpečnosti svojich občanov.  SR je krajinou s výrazne proexportne zameranou ekonomikou, pre ktorú je efektívna a dostatočne široká sieť ZÚ jedným zo základných predpokladov rozvoja a stability. Jej ďalšie zefektívňovanie je preto kľúčovým faktorom pre budúcnosť Slovenska.

	Pripravenosť aktívne sa zapájať do  medzinárodných procesov, schopnosť zodpovedne a efektívne reagovať na vzniknuté krízové situácie a rátanie vyspelého demokratického sveta so Slovenskom ako spoľahlivým partnerom boli základnými charakteristikami správania sa SR po 11. septembri 2001, kedy došlo k teroristickým útokom v USA. Krízový manažment slovenskej zahraničnej služby demonštroval  aj v tomto prípade  svoju funkčnosť. Zároveň sa však prejavila nutnosť zvýšiť zabezpečenie ochrany ľudí, majetku a informácií na našich zastupiteľských úradoch nachádzajúcich sa v rizikových oblastiach, ale aj vo svete všeobecne.
 
Realizácia organizačných, štrukturálnych a ďalších zmien na MZV SR vrátane siete ZÚ je v súčasných podmienkach nevyhnutným predpokladom efektívneho zvládnutia úloh stojacich pred zahraničnou službou. 

MZV SR, vedené snahou o racionalizáciu a zefektívnenie siete ZÚ SR v zahraničí, na základe analýzy vzájomných vzťahov so Zimbabwe a Peru, s ktorými je spolupráca dlhodobo na veľmi nízkej úrovni, možnosti rozvoja obchodu sa nenaplnili a v dohľadnej dobe nie je perspektíva zmeny  tohto stavu, navrhuje uzatvorenie zastupiteľských úradov v Harare a Lime.

Zároveň navrhuje otvorenie generálneho konzulátu v New Yorku, ktorý je ekonomickým a finančným svetovým centrom s vysokou koncentráciou slovenských krajanov. 
Pretrvávajúca absencia generálneho konzulátu SR v New Yorku je nežiaduca a nezodpovedá prioritám zahraničnej politiky SR.